รุกยอดใช้บัตรเดบิต
ไทยพาณิชย์เดินเครื่องกระตุ้นลูกค้าใช้บัตรเดบิตรูดซื้อสินค้า หวังนโยบายรัฐอี-เพย์เมนต์หนุนส่ง
1 ก.พ. 2560

ไทยพาณิชย์เดินเครื่องกระตุ้นลูกค้าใช้บัตรเดบิตรูดซื้อสินค้า หวังนโยบายรัฐอี-เพย์เมนต์หนุนส่ง
น.ส.ผกาฉัตร เตชาบูรพานนท์ ผู้ช่วยผู้จัดการใหญ่ ธนาคารไทยพาณิชย์ เปิดเผยว่า ในปีนี้ธนาคารตั้งเป้าการเติบโตของยอดใช้จ่ายผ่านบัตรเดบิตให้ได้ไม่ต่ำกว่า 10% เมื่อเทียบกับยอดใช้จ่ายผ่านบัตรเดบิตไทยพาณิชย์ที่มีเพียงปีละ 2 หมื่นล้านบาท หรือมีสัดส่วน 20% ของยอดใช้จ่ายผ่านบัตรเดบิตทั้งระบบที่มีอยู่ประมาณ 1 แสนล้านบาท/ปี
“ปัจจุบันไทยพาณิชย์มีฐานลูกค้าบัตรเดบิตอยู่ประมาณ 11 ล้านบาท จากทั้งระบบที่มีอยู่ 70 ล้านใบ และมีเพียง 10% เท่านั้นที่มีการใช้จ่ายผ่านบัตรเดบิต ส่วนที่เหลืออีก 90% ก็ใช้งานเป็นบัตรเอทีเอ็มธรรมดา เราจึงอยากมุ่งเน้นเรื่องการใช้จ่ายผ่านบัตรเดบิตให้เติบโตมากขึ้น และสอดรับกับนโยบายเนชั่นแนล อี-เพย์เมนต์ ของรัฐบาล ที่จะมีการติดเครื่องอีดีซี เพื่อสะดวกในการรับชำระเงินมากขึ้น และคาดว่าอีก 5 ปี ข้างหน้า ยอดใช้จ่ายผ่านบัตรเดบิตก็จะเพิ่มไม่ต่ำกว่า 2 แสนล้านบาท” น.ส.ผกาฉัตร กล่าว
อย่างไรก็ตาม ล่าสุดธนาคารยังร่วมมือกับบริษัท ชับบ์สามัคคีประกันภัย เพื่อเปิดตัว “บัตรเดบิต SCB มินเนี่ยน พลัส” ที่มอบวงเงินความคุ้มครองและค่าชดเชย หากประสบอุบัติเหตุต่างๆ รวมถึงอุบัติเหตุจากการขับขี่หรือโดยสารรถจักรยานยนต์ พร้อมให้ความอุ่นใจด้วยแผนประกันภัยและวงเงินคุ้มครองกรณีถูกชิงทรัพย์ มีทุนประกันสูงสุดที่ 4 แสนบาท มีให้เลือกด้วยกัน 2 แบบ ค่าธรรมเนียมปีละ 799 บาท และ 1,599 บาท ตั้งเป้าปีนี้ 2 แสนใบ และใช้งบประมาณการตลาด 30 ล้านบาท
น.ส.นิตยา พิริยะธรรมวงศ์ ประธานเจ้าหน้าที่บริหาร บริษัท ชับบ์สามัคคีประกันภัย กล่าวว่า จุดเด่นของบัตรเดบิตนี้ คือ ความคุ้มครองที่มากกว่าแบบประกันอุบัติเหตุทั่วไป โดยเฉพาะอุบัติเหตุจากการขับขี่หรือโดยสารรถจักรยานยนต์